Document ID: /roh_data/filtered/fineweb-2-filterrobots_roh.jsonl.gz/52243

Il FC Basilea sto uss anc surmuntar in obstachel, per arrivar en la fasa da gruppa da la Europa League. En la terza runda da qualificaziun gudognan ils da Basilea numnadamain a chasa cunter Vitesse Arnheim cun 1:0. Gia l'emprim gieu era ì a fin cun il medem resultat.
La decisiun en il St. Jakob-Park è crudada questa saira suenter mes'ura. Pervi d'in foul cunter Ajeti sto il defensur da Arnheim Clarke-Salter ir giu dal plaz. Trais minutas pli tard sajetta Ajeti cun il chau il sulet gol.
Adversari dal FCB en ils playoffs da la Europa League è Apollon Limassol da la Cipra. Ils gieus èn las duas proximas gievgias.
Lucerna senza schanza
Il segund club svizzer en la Europa League il FC Lucerna, è entant crudà ora cleramain cunter il club grec Olympiakos Piräus. Suenter il 0:4 da l'emprim gieu ordaifer perdan ils Lucernais questa saira era a chasa, e quai cun 1:3.
RR novitads 22:00